b'\n_START_ARTICLE_\nEuropean Border Breakers Awards\n_START_PARAGRAPH_\nEuropos apdovanojimai European Border Breakers kasmet \xc4\xafteikiami de\xc5\xa1im\xc4\x8diai pradedan\xc4\x8di\xc5\xb3 atlik\xc4\x97j\xc5\xb3 arba grupi\xc5\xb3 u\xc5\xbe tarptautinio pripa\xc5\xbeinimo susilaukus\xc4\xaf debiutin\xc4\xaf praeit\xc5\xb3 met\xc5\xb3 album\xc4\x85. Tarp \xc5\xa1io konkurso laureat\xc5\xb3\xc2\xa0\xe2\x80\x93 Adele, Tokio Hotel, The Baseballs, Zaz, Lykke Li, Milow, Katie Melua, Damien Rice, Caro Emerald, Stromae ir Mumford & Sons.\n_START_SECTION_\nReng\xc4\x97jai\n_START_PARAGRAPH_\nRengti \xc5\xa1\xc4\xaf konkurs\xc4\x85 prad\xc4\x97jo Europos Komisija. Tai Europos S\xc4\x85jungos apdovanojimas. Laureat\xc5\xb3 atrank\xc4\x85 atlieka ir apdovanojim\xc5\xb3 ceremonij\xc4\x85 rengia organizacija Noorderslag Foundation, kurios u\xc5\xbeduotis\xc2\xa0\xe2\x80\x93 skatinti popmuzikos sklaid\xc4\x85 Europoje.\n_START_SECTION_\nKlausytoj\xc5\xb3 simpatij\xc5\xb3 prizas\n_START_PARAGRAPH_\nNuo 2010\xc2\xa0m. klausytojai gali balsuoti internetu, kuriam i\xc5\xa1 konkurso laureat\xc5\xb3, be \xc4\xafprasto apdovanojimo, skirti dar ir klausytoj\xc5\xb3 simpatij\xc5\xb3 priz\xc4\x85. Pirmasis juo apdovanotas menininkas\xc2\xa0\xe2\x80\x93 belgas dainininkas ir dain\xc5\xb3 autorius Milow. 2011\xc2\xa0m. \xc5\xa1\xc4\xaf priz\xc4\x85 laim\xc4\x97jo vokie\xc4\x8di\xc5\xb3 rokenrolo grup\xc4\x97 The Baseballs.\n_START_SECTION_\nLaureat\xc5\xb3 apdovanojimo renginys\n_START_PARAGRAPH_\nNuo 2009\xc2\xa0m. apdovanojim\xc5\xb3 ceremonija vyksta kiekvien\xc5\xb3 met\xc5\xb3 saus\xc4\xaf per festival\xc4\xaf \xe2\x80\x9eEurosonic Noorderslag festival\xe2\x80\x9c Groningene (Nyderlandai). Renginiui vadovauja BBC laid\xc5\xb3 ved\xc4\x97jas ir muzikantas Jools Holland. Laureatai dainuoja be fonogram\xc5\xb3 ir per \xc5\xa1\xc4\xaf rengin\xc4\xaf, ir festivalyje. Kaip garb\xc4\x97s sve\xc4\x8diai renginyje kvie\xc4\x8diami koncertuoti ankstesni\xc5\xb3 met\xc5\xb3 laureatai. Ceremonij\xc4\x85 \xc4\xafra\xc5\xa1o Nyderland\xc5\xb3 vie\xc5\xa1asis transliuotojas NOS/NTR, ji transliuojama per kanal\xc4\x85 \xe2\x80\x98\xe2\x80\x99Nederland 3\xe2\x80\x99\xe2\x80\x99. Rengin\xc4\xaf kasmet galima matyti per kelis Europos televizijos kanalus.\n_START_SECTION_\nPapildoma informacija\n_START_PARAGRAPH_\n\xc5\xa0\xc4\xaf konkurs\xc4\x85 2004\xc2\xa0m. prad\xc4\x97jo rengti Europos Komisija. Juo siekiama skatinti populiariosios muzikos populiarinim\xc4\x85 u\xc5\xbe \xc5\xa1ali\xc5\xb3, kuriose ji sukurta, rib\xc5\xb3 ir atkreipti d\xc4\x97mes\xc4\xaf \xc4\xaf didel\xc4\x99 Europos muzikos \xc4\xafvairov\xc4\x99. Konkursas \xe2\x80\x9eEuropean Border Breakers\xe2\x80\x9c remiamas pagal Europos S\xc4\x85jungos kult\xc5\xabros program\xc4\x85, kuria siekiama skatinti meninink\xc5\xb3 ir kult\xc5\xabros specialist\xc5\xb3 tarptautin\xc4\xaf judum\xc4\x85, kult\xc5\xabros vertybi\xc5\xb3 bei meno k\xc5\xabrini\xc5\xb3 populiarinim\xc4\x85 u\xc5\xbesienyje ir puosel\xc4\x97ti kult\xc5\xabr\xc5\xb3 dialog\xc4\x85.'